PATVIRTINTA

Šilalės rajono savivaldybės

administracijos direktoriaus

2019 m. spalio 22 d.

įsakymu Nr.DĮV-839

2 priedas

**ŠILALĖS RAJONO SAVIVALDYBĖS EKSTREMALIŲJŲ SITUACIJŲ OPERACIJŲ**

**CENTRO NUOSTATAI**

**I SKYRIUS**

**BENDROSIOS NUOSTATOS**

1. Šilalės rajono savivaldybės ekstremaliųjų situacijų operacijų centro nuostatai reglamentuoja Šilalės rajono savivaldybės ekstremaliųjų situacijų operacijų centro (toliau – Centras) tikslus, uždavinius ir funkcijas, sudarymo, darbo organizavimo ir sušaukimo tvarką.
2. Centras savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, šiais nuostatais ir kitais civilinę saugą reglamentuojančiais teisės aktais.

**II SKYRIUS**

**CENTRO VEIKLOS TIKSLAI, UŽDAVINIAI IR FUNKCIJOS**

1. Pagrindiniai Centro veiklos tikslai – įgyvendinti Šilalės rajono savivaldybės Ekstremalių situacijų komisijos (toliau – Komisija) sprendimus ekstremaliųjų įvykių ir ekstremaliųjų situacijų prevencijos klausimais, užtikrinti Komisijos bei Šilalės rajono savivaldybės ekstremaliosios situacijos operacijų vadovo (toliau – II Operacijų vadovas) priimtų sprendimų įgyvendinimą, organizuoti ir koordinuoti ekstremaliųjų įvykių ir ekstremaliųjų situacijų likvidavimą, padarinių šalinimą, gyventojų ir turto gelbėjimą.
2. Centro uždaviniai:
   1. užtikrinti Komisijos ir Operacijų vadovo priimtų sprendimų įgyvendinimą;
   2. pagal kompetenciją organizuoti ir koordinuoti ekstremaliųjų įvykių ar ekstremaliųjų situacijų likvidavimą, padarinių šalinimą, gyventojų ir turto gelbėjimą.
3. Centras, įgyvendindamas jam pavestus uždavinius, vykdo šias funkcijas:
   1. pagal kompetenciją įgyvendina Komisijos ir Operacijų vadovo sprendimus;
   2. pagal kompetenciją renka, analizuoja ir vertina duomenis ir informaciją apie ekstremaliuosius įvykius ar ekstremaliąsias situacijas, prognozuoja jų eigą ir mastą, numato civilinės saugos priemones ir gelbėjimo veiksmus;
   3. teisės aktų nustatyta tvarka Šilalės rajono savivaldybės (toliau – Savivaldybė) teritorijoje vykdo gyventojų, valstybės ir Savivaldybės institucijų ir įstaigų, kitų įstaigų ir ūkio subjektų perspėjimą ir informavimą apie gresiančią ar susidariusią savivaldybės lygio ekstremaliąją situaciją, galimus padarinius, jų šalinimo priemones ir apsisaugojimo nuo ekstremaliosios situacijos būdus;
   4. keičiasi informacija su kitų institucijų ekstremaliųjų situacijų operacijų centrais, analizuodamas, vertindamas ekstremaliųjų įvykių ar ekstremaliųjų situacijų eigą;
   5. organizuoja ir koordinuoja civilinės saugos sistemos pajėgų telkimą ekstremaliesiems įvykiams ar ekstremaliosioms situacijoms likviduoti, jų padariniams šalinti, gyventojams ir turtui gelbėti;
   6. teisės aktų nustatyta tvarka telkia materialinius išteklius, valstybės rezervo civilinės saugos priemones, kurie teisės aktų nustatyta tvarka gali būti panaudoti ekstremaliesiems įvykiams ar ekstremaliosioms situacijoms likviduoti, jų padariniams šalinti;
   7. teikia Komisijai pasiūlymus dėl reikiamų civilinės saugos sistemos pajėgų, racionalaus ir veiksmingo materialinių išteklių panaudojimo ekstremaliosios situacijos padariniams šalinti;
   8. teisės aktų nustatyta tvarka informuoja Priešgaisrinės apsaugos ir gelbėjimo departamentą prie Vidaus reikalų ministerijos, kaimynines savivaldybes apie gresiančią ar susidariusią ekstremaliąją situaciją.

**III SKYRIUS**

**CENTRO TEISĖS**

1. Centras, siekdamas įvykdyti pavestus uždavinius ir funkcijas, turi teisę:
   1. gauti iš Savivaldybėje esančių valstybės ir Savivaldybės institucijų ir įstaigų, kitų įstaigų ir ūkio subjektų išsamią informaciją apie ekstremaliuosius įvykius ar ekstremaliąsias situacijas, neatsižvelgiant į jų nuosavybės formas, turimas civilinės saugos sistemos pajėgas ir materialinius išteklius, kurie galėtų būti panaudoti gelbėjimo, paieškos ir neatidėliotiniems darbams atlikti, gresiančiai ar susidariusiai ekstremaliajai situacijai likviduoti, jos padariniams šalinti, gyventojams ir turtui gelbėti;
   2. pagal kompetenciją koordinuoti civilinės saugos sistemos subjektų veiksmus, kontroliuoti Operacijų vadovo nurodymų vykdymą.

**IV SKYRIUS**

**CENTRO SUDARYMAS, GRUPIŲ FUNKCIJOS IR DARBO ORGANIZAVIMAS**

1. Savivaldybės administracijos direktorius įsakymu sudaro Centrą, kurio koordinatoriumi ir nariais skiriami valstybės ir Savivaldybės institucijų ir įstaigų valstybės tarnautojai ir (ar) darbuotojai, ūkio subjektų darbuotojai. Į Centro sudėtį gali būti įtraukiami ir civilinės saugos sistemos pajėgų atstovai.
2. Centro koordinatorius:
   1. organizuoja, koordinuoja ir kontroliuoja Centrui priskirtų uždavinių ir funkcijų įgyvendinimą;
   2. pagal kompetenciją koordinuoja visų civilinės saugos sistemos pajėgų, dalyvaujančių likviduojant ekstremaliuosius įvykius ar ekstremaliąsias situacijas ir šalinant jų padarinius ekstremaliosios situacijos židinyje, veiksmus, iki paskiriamas Operacijų vadovas, kai nėra gelbėjimo darbų vadovo;
   3. pagal kompetenciją teikia Komisijai, Operacijų vadovui pasiūlymus dėl ekstremaliesiems įvykiams ar ekstremaliosioms situacijoms likviduoti, jų padariniams šalinti, gyventojams ir turtui gelbėti reikalingų priemonių ir veiksmų.
3. Centro koordinatorius pavaldus ir atskaitingas Operacijų vadovui, jeigu jis yra paskirtas, arba Savivaldybės administracijos direktoriui (Komisijos pirmininkui), jeigu nėra paskirto Operacijų vadovo.
4. Nesant Centro koordinatoriaus, jo funkcijas vykdo Operacinio vertinimo, ekstremaliųjų situacijų prevencijos grupės vadovas.
5. Savivaldybės administracijos direktorius, steigdamas Centrą, Centro narius skiria į grupes. Grupėms vadovauja paskirti Centro grupių vadovai, kurie yra pavaldūs ir atskaitingi Centro koordinatoriui ir kuriems yra pavaldūs ir atskaitingi jų vadovaujamų grupių nariai. Nesant grupės vadovo, Centro koordinatoriaus nurodymu jo funkcijas vykdo kitas grupės narys.
6. Grupės vadovas:
   1. organizuoja, koordinuoja, kontroliuoja jo vadovaujamai grupei priskirtų funkcijų įgyvendinimą;
   2. pagal kompetenciją teikia Centro koordinatoriui pasiūlymus dėl ekstremaliesiems įvykiams ar ekstremaliosioms situacijoms likviduoti, jų padariniams šalinti, gyventojams ir turtui gelbėti reikalingų priemonių ir veiksmų.
7. Centrą sudaro šios grupės:
   1. Operacinio vertinimo, ekstremaliųjų situacijų prevencijos grupė;
   2. Informacijos valdymo ir visuomenės informavimo grupė;
   3. Materialinio techninio aprūpinimo grupė;
   4. Administravimo, elektroninių ryšių organizavimo ir palaikymo grupė.
8. Operacinio vertinimo, ekstremaliųjų situacijų prevencijos grupė:
   1. vykdo Komisijos sprendimus ekstremaliųjų įvykių ar ekstremaliųjų situacijų prevencijos klausimais pagal Savivaldybės kompetenciją;
   2. prognozuoja ekstremaliųjų įvykių ir ekstremaliųjų situacijų eigą, jų padarinių pobūdį ir mastą, planuoja civilinės saugos priemones ir gelbėjimo veiksmus;
   3. įvertina susidariusią situaciją ir, suderinusi su Centro koordinatoriumi, teikia Operacijų vadovui pasiūlymus dėl reikalingų civilinės saugos sistemos pajėgų, racionalaus ir veiksmingo finansinių ir kitų materialinių išteklių panaudojimo ekstremaliesiems įvykiams ar ekstremaliosioms situacijoms likviduoti, jų padariniams šalinti, gyventojams ir turtui gelbėti;
   4. telkia civilinės saugos sistemos pajėgas ekstremaliesiems įvykiams ar ekstremaliosioms situacijoms likviduoti, jų padariniams šalinti, gyventojams ir turtui gelbėti, koordinuoja jų veiksmus;
   5. konsultuojasi su ekspertais ekstremaliųjų įvykių ar ekstremaliųjų situacijų likvidavimo, jų padarinių šalinimo, gyventojų ir turto gelbėjimo organizavimo klausimais;
   6. keičiasi informacija su kitų institucijų ekstremaliųjų situacijų operacijų centrais analizuodama, vertindama ir prognozuodama ekstremaliųjų įvykių ir ekstremaliųjų situacijų eigą, jų padarinių šalinimą, gyventojų ir turto gelbėjimą;
   7. teikia Informacijos valdymo ir visuomenės informavimo grupei pasiūlymus dėl gyventojams rekomenduojamų apsisaugojimo priemonių ir būdų ekstremaliųjų įvykių ar ekstremaliųjų situacijų metu;
   8. likvidavus ekstremaliuosius įvykius ar ekstremaliąsias situacijas teikia Savivaldybės administracijos direktoriui (Komisijos pirmininkui) pasiūlymus dėl Savivaldybės ekstremaliųjų situacijų valdymo planų tikslinimo.
9. Informacijos valdymo ir visuomenės informavimo grupė:
   1. renka, analizuoja, vertina ir sistemina informaciją ir duomenis apie ekstremaliuosius įvykius ar ekstremaliąsias situacijas ir perduoda ją Materialinio techninio aprūpinimo grupei;
   2. surinktą, išanalizuotą ir įvertintą informaciją apie ekstremaliuosius įvykius ar ekstremaliąsias situacijas, suderinusi su Centro koordinatoriumi, perduoda Operacijų vadovui;
   3. perduoda Komisijos, Operacijų vadovo sprendimus ir kitą būtiną informaciją civilinės saugos sistemos pajėgoms ir kitiems civilinės saugos sistemos subjektams.
10. Materialinio techninio aprūpinimo grupė:
    1. Operacijų vadovo arba Centro koordinatoriaus nurodymu organizuoja būtinų materialinių išteklių patelkimą ekstremaliesiems įvykiams ar ekstremaliosioms situacijoms likviduoti, jų padariniams šalinti, gyventojams ir turtui gelbėti;
    2. pagal kompetenciją koordinuoja materialinių išteklių, reikalingų būtiniausioms gyvenimo sąlygoms atkurti, patelkimą;
    3. organizuoja ir koordinuoja valstybės rezervo civilinės saugos priemonių patelkimą ekstremaliesiems įvykiams ar ekstremaliosioms situacijoms likviduoti, jų padariniams šalinti, gyventojams ir turtui gelbėti.
11. Administravimo, elektroninių ryšių organizavimo ir palaikymo grupė:
    1. užtikrina Centro darbo vietų nuolatinį aprūpinimą darbui reikalingomis priemonėmis;
    2. užtikrina Centro darbui būtinos įrangos eksploatavimą ir nuolatinę techninę priežiūrą;
    3. rengia Centro protokolus, užtikrina Centro koordinatoriaus priimtų sprendimų ir kitų Centro darbo metu parengtų dokumentų įforminimą ir tinkamą tvarkymą;
    4. organizuoja Centro kompiuterizuotų darbo vietų ir jų programinės įrangos priežiūrą;
    5. užtikrina Centro elektroninės informacijos apsaugą.
12. Centro grupės pagal kompetenciją vykdo kitas grupių vadovų ir Centro koordinatoriaus pavestas funkcijas, būtinas Komisijos ir (ar) Operacijų vadovo priimtiems sprendimams įgyvendinti.
13. Centro pasirengimas valdyti ekstremaliąsias situacijas įvertinamas teisės aktų nustatyta tvarka per organizuojamas civilinės saugos pratybas.

**V SKYRIUS**

**CENTRO SUŠAUKIMAS IR VEIKLA**

1. Savivaldybės administracijos direktorius sprendimą dėl Centro sušaukimo priima:
   1. įvykus ekstremaliajam įvykiui, kai jis gresia peraugti į ekstremaliąją situaciją;
   2. teisės aktų nustatyta tvarka paskelbus trečią (visiškos parengties) civilinės saugos sistemos parengties lygį;
   3. per civilinės saugos pratybas.
2. Atsižvelgdamas į ekstremaliojo įvykio ar ekstremaliosios situacijos mastą ir pobūdį, Centro koordinatorius:
   1. gali inicijuoti viso Centro ar reikiamų Centro grupių arba kai kurių jų narių sušaukimą;
   2. gali kreiptis į kitas Savivaldybėje esančias kompetentingas valstybės, Savivaldybės institucijas, įstaigas ir ūkio subjektus su prašymu skirti atstovus, kurie padėtų užtikrinti Centro veiklą.
3. Centrą Savivaldybės administracijos direktoriaus (Komisijos pirmininko) nurodymu darbo laiku sušaukia Savivaldybės administracijos Teisės ir viešosios tvarkos skyriaus vyriausiasis specialistas telefonu informuodamas Centro grupių vadovus, o Centro grupių vadovai sušaukia savo grupių narius. Ne darbo laiku, poilsio ir švenčių dienomis Centrą sušaukia Savivaldybės administracijos Teisės ir viešosios tvarkos vyriausiasis specialistas, atsakingas už informacijos apie įvykį, ekstremalųjį įvykį ar ekstremaliąją situaciją priėmimą ir teikimą Priešgaisrinės apsaugos ir gelbėjimo departamentui prie Vidaus reikalų ministerijos.
4. Darbo metu Centro nariai turi susirinkti nedelsdami, o ne darbo metu, poilsio ir švenčių dienomis – kaip galima greičiau arba per Savivaldybės administracijos direktoriaus (Komisijos pirmininko) nustatytą laiką.
5. Centro nariui negalint atvykti į Centro darbo vietą, gali atvykti kitas jį delegavusios institucijos įgaliotas atstovas.

**VI SKYRIUS**

**BAIGIAMOSIOS NUOSTATOS**

1. Centrą steigia ir jo nuostatus tvirtina Savivaldybės administracijos direktorius.

–––––––––––––––––––––––